CELEX: 32022R0861
Language: hu
Date: 2022-06-01 00:00:00
Title: A Bizottság (EU) 2022/861 végrehajtási rendelete (2022. június 1.) az iskolagyümölcs- és iskolazöldség-program, valamint az iskolatejprogram keretében nyújtható uniós támogatás iránti második tagállami kérelmekre vonatkozó kivételes szabályok megállapításáról, valamint az (EU) 2017/39 végrehajtási rendelettől a 2022. augusztus 1-jétől 2023. július 31-ig tartó időszakra nyújtható uniós támogatás újraelosztása tekintetében történő eltérésről

2022.6.2.   
               
               
                  HU
               
               
                  Az Európai Unió Hivatalos Lapja
               
               
                  L 151/42
               
            
         A BIZOTTSÁG (EU) 2022/861 VÉGREHAJTÁSI RENDELETE
         (2022. június 1.)
         az iskolagyümölcs- és iskolazöldség-program, valamint az iskolatejprogram keretében nyújtható uniós támogatás iránti második tagállami kérelmekre vonatkozó kivételes szabályok megállapításáról, valamint az (EU) 2017/39 végrehajtási rendelettől a 2022. augusztus 1-jétől 2023. július 31-ig tartó időszakra nyújtható uniós támogatás újraelosztása tekintetében történő eltérésről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 25. cikke első bekezdésének d) pontjára,
         tekintettel a mezőgazdasági termékpiacok közös szervezésével kapcsolatos egyes támogatások és visszatérítések megállapítására vonatkozó intézkedések meghatározásáról szóló, 2013. december 16-i 1370/2013/EU tanácsi rendeletre (2) és különösen annak 5. cikke (5) bekezdésére,
         mivel:
         
                     (1)
                  
                  
                     Az Oroszország által 2022. február 24-én Ukrajnával szemben indított katonai agresszió következtében tömegesen érkeztek lakóhelyüket elhagyni kényszerült személyek Ukrajnából az Unióba, akik többsége nő és gyermek. Számos tagállam példátlan kihívásokkal néz szembe az Ukrajnából származó, lakóhelyüket elhagyni kényszerült gyermekek oktatási rendszerekbe való gyors integrálása terén.
                  
               
                     (2)
                  
                  
                     Az 1308/2013/EU rendeletben meghatározott, a gyümölcsök és zöldségek, valamint a tej és tejtermékek oktatási intézményekben való kiosztására vonatkozó támogatási program (a továbbiakban: iskolaprogram) olyan gyermekeknek szól, akik a tagállamokban rendszeresen járnak bölcsődébe, óvodába, illetve általános- vagy középiskolába. A tagállami oktatási rendszerekbe integrált, lakóhelyüket elhagyni kényszerült, Ukrajnából származó gyermekek ezért jogosultak az iskolaprogramban való részvételre. A támogatásra jogosult gyermekek számának – abszolút értékben vagy a lakosság százalékában kifejezett – növekedése miatt több, az Ukrajna elleni orosz invázió frontvonalában lévő tagállam számára nehézséget okozhat az iskolaprogram terv szerinti végrehajtása, kivéve, ha nem kerül sor az uniós támogatás rájuk eső részének növelésére.
                  
               
                     (3)
                  
                  
                     Az (EU) 2017/39 bizottsági végrehajtási rendelet (3) 3. cikke első bekezdésének a) pontjával összhangban a tagállamok 2022. január 31-ig benyújtották a Bizottsághoz a 2022. augusztus 1-jétől 2023. július 31-ig tartó 2022/2023-as tanévre az iskolagyümölcs- és iskolazöldség-programban, valamint iskolatejprogramban való részvételhez nyújtható uniós támogatás iránti kérelmüket. Az Ukrajna elleni orosz inváziót megelőzően benyújtott kérelmek alapján a Bizottság az (EU) 2022/493 bizottsági végrehajtási határozatban (4) meghatározta az uniós támogatás egyes tagállamok közötti végleges elosztását. Az elmúlt tanévekben elosztott uniós támogatások végleges összegeinek egyes tagállamok általi felhasználásáról rendelkezésre álló információk arra a kockázatra utalnak, hogy egyes tagállamok esetleg nem tudják teljes mértékben felhasználni a számukra kiosztott végleges összeget.
                  
               
                     (4)
                  
                  
                     Az újonnan felmerülő igények fényében, valamint az Unió és a tagállamok Ukrajna iránti szolidaritásának jegyében helyénvaló olyan kivételes szabályokat megállapítani, amelyek lehetővé teszik a tagállamok számára, hogy 2022. június 15-ig második kérelmet nyújtsanak be az iskolagyümölcs- és iskolazöldség-program, valamint az iskolatejprogram keretében a 2022. augusztus 1-jétől 2023. július 31-ig tartó időszak tekintetében nyújtható uniós támogatás iránt. Ezt a lehetőséget össze kell kapcsolni azoknak az Ukrajnából származó, lakóhelyüket elhagyni kényszerült gyermekeknek a támogatásával, akik az említett időszakban a tagállamok oktatási intézményeiben tanulnak. A tagállamok számára lehetővé kell tenni, hogy jelezzék azon szándékukat, amely szerint az (EU) 2022/493 végrehajtási határozat I. mellékletében meghatározott végleges uniós támogatásnál nagyobb összeget kívánnak felhasználni, illetve hogy – amennyiben nem áll szándékukban a végleges elosztás szerinti teljes összeget felhasználni – jelezzék azt az összeget, amelyet nem kívánnak igénybe venni. Az előbbi lehetőség csak azokra a tagállamokra vonatkozhat, amelyek a programnak a 2018/2019-es tanév során – azaz a Covid19-világjárványt megelőző utolsó tanévben – történő pénzügyi végrehajtása alapján bizonyították, hogy az uniós támogatás végleges elosztása alapján rájuk eső összeget megfelelően használták fel. A rendelkezésre álló adatok alapján kellően indokolt kérelemnek az Ukrajnából származó, lakóhelyüket elhagyni kényszerült azon gyermekek számán kell alapulnia, akik az (EU) 2017/39 végrehajtási rendelet 2. cikke (1) bekezdésének f) pontja szerint a tagállami stratégiában meghatározott célcsoportba tartoznak. A második kérelmet be nem nyújtó tagállamokra úgy kell tekinteni, hogy azok megerősítették az (EU) 2022/493 végrehajtási határozat I. mellékletében meghatározott végleges előirányzatokat.
                  
               
                     (5)
                  
                  
                     Az (EU) 2017/39 végrehajtási rendelet 7. cikkének (1) bekezdése meghatározza az uniós támogatás újraelosztásának szabályait. A Bizottság a támogatás végleges összegét az igénybe nem vett indikatív előirányzatok újraelosztásával vagy azok igénybe nem vett részeinek átcsoportosításával állapítja meg. Helyénvaló eltérni az említett szabályoktól annak érdekében, hogy a Bizottság figyelembe vehesse az Ukrajna elleni orosz invázióhoz kapcsolódó új kérelmeket is, hogy megállapíthassa a 2022. augusztus 1-jétől 2023. július 31-ig tartó időszak tekintetében nyújtható uniós támogatás felülvizsgált végleges elosztását. Az 1370/2013/EU rendelet 5. cikke (5) bekezdése második albekezdésének megfelelően az uniós támogatásra vonatkozó végleges előirányzat nem igényelt összegének újraelosztását a tagállamokban élő hat és tíz év közötti életkorú gyermekek száma alapján kell elvégezni.
                  
               
                     (6)
                  
                  
                     Mivel az iskolagyümölcs- és iskolazöldség-program, valamint az iskolatejprogram keretében nyújtható uniós támogatás 2022. augusztus 1-jétől 2023. július 31-ig tartó időszakra vonatkozó végleges elosztásának – a második uniós támogatási kérelem figyelembevételével történő – megállapítására a lehető leghamarabb sort kell keríteni annak érdekében, hogy a tagállamok az iskolaprogram végrehajtásához szükséges előkészítő tevékenységeket kellő időben megtervezhessék és elvégezhessék, e rendeletnek az Európai Unió Hivatalos Lapjában való kihirdetését követő napon hatályba kell lépnie.
                  
               
                     (7)
                  
                  
                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,
                  
               ELFOGADTA EZT A RENDELETET:
         
            1. cikk
            A tagállamok 2022. június 15-ig második uniós támogatási kérelmet nyújthatnak be a 2022. augusztus 1-jétől 2023. július 31-ig tartó időszak tekintetében, amelyben feltüntetik a következőket:
            
                        a)
                     
                     
                        az iskolagyümölcs- és iskolazöldség-program és/vagy az iskolatejprogram keretében nyújtott uniós támogatásra vonatkozóan az (EU) 2022/493 végrehajtási határozat I. mellékletében meghatározott végleges előirányzat összegét meghaladó támogatás felhasználására vonatkozó szándékot, valamint az igényelt kiegészítő összeget, amennyiben további források állnak rendelkezésre; vagy
                     
                  
                        b)
                     
                     
                        az iskolagyümölcs- és iskolazöldség-program és/vagy az iskolatejprogram keretében nyújtott uniós támogatásra vonatkozóan az (EU) 2022/493 végrehajtási határozat I. mellékletében meghatározott végleges előirányzaton belüli, nem igényelt összeget, amennyiben az adott tagállamnak nem áll szándékában felhasználni az említett előirányzat teljes összegét.
                     
                  A tagállamok csak abban az esetben kérelmezhetnek további uniós támogatást az első bekezdés a) pontja alapján, ha a 2018. augusztus 1-jétől 2019. július 31-ig tartó 2018/2019-es tanévre nyújtható uniós támogatás végleges előirányzatának felhasználása eléri vagy meghaladja a 75 %-ot, figyelembe véve a 908/2014/EU bizottsági végrehajtási rendelet (5) 10. cikkének megfelelően a 2021. december 31-ig felmerült kiadásokra vonatkozóan a Bizottságnak megküldött kiadásigazoló nyilatkozatokat. A rendelkezésre álló adatok alapján kellően indokolt kérelemnek az Ukrajnából származó, lakóhelyüket elhagyni kényszerült azon gyermekek számán kell alapulnia, akik a kérelem benyújtásának időpontjában az (EU) 2017/39 végrehajtási rendelet 2. cikke (1) bekezdésének f) pontja szerint a tagállami stratégiában meghatározott célcsoportba tartoznak.
            Amennyiben egy tagállam nem nyújt be második uniós támogatási kérelmet az első bekezdés szerint, úgy kell tekinteni, hogy megerősítette az (EU) 2022/493 végrehajtási határozat I. mellékletében meghatározott végleges előirányzatokat.
         
         
            2. cikk
            Az (EU) 2017/39 végrehajtási rendelet 7. cikkének (1) bekezdésétől eltérve a Bizottság 2022. július 15-ig határozhat úgy, hogy a 2022. augusztus 1-jétől 2023. július 31-ig tartó időszak tekintetében nyújtható uniós támogatás végleges előirányzatainak meghatározásakor figyelembe veszi az e rendelet 1. cikkével összhangban benyújtott második uniós támogatási kérelmeket.
         
         
            3. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2022. június 1-jén.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 347., 2013.12.20., 671. o.
         
         
            (2)  HL L 346., 2013.12.20., 12. o.
         
         
            (3)  A Bizottság (EU) 2017/39 végrehajtási rendelete (2016. november 3.) az 1308/2013/EU európai parlamenti és tanácsi rendeletnek a gyümölcsök és zöldségek, a banán és a tej oktatási intézményekben való biztosításához nyújtott uniós támogatás tekintetében történő alkalmazására vonatkozó szabályokról (HL L 5., 2017.1.10., 1. o.).
         
            (4)  A Bizottság (EU) 2022/493 végrehajtási határozata (2022. március 21.) az iskolagyümölcs- és iskolazöldség-program, valamint az iskolatejprogram keretében a 2022. augusztus 1-jétől 2023. július 31-ig tartó időszak tekintetében nyújtható uniós támogatás tagállamok közötti végleges elosztásának megállapításáról és az (EU) 2021/462 végrehajtási határozat módosításáról (HL L 100., 2022.3.28., 55. o.).
         
            (5)  A Bizottság 908/2014/EU végrehajtási rendelete (2014. augusztus 6.) az 1306/2013/EU európai parlamenti és tanácsi rendeletnek a kifizető ügynökségek és más szervek, a pénzgazdálkodás, a számlaelszámolás, az ellenőrzési szabályok, a biztosítékok és az átláthatóság tekintetében történő alkalmazására vonatkozó szabályok megállapításáról (HL L 255., 2014.8.28., 59. o.).